Razif Sidek

Datuk Mohamed Razif bin Dato' Haji Mohd Sidek (nama singkatan: Ajib; lahir 29 Mei 1962 di Banting, Selangor) merupakan bekas pemain badminton lelaki profesional Malaysia.

Beliau merupakan anak kedua selepas Misbun antara kelima-lima anak-anak Sidek yang bermain badminton. Beliau sering bermain secara beregu dengan adik lelakinya, Jalani. Razif dan Jalani memenangi gelaran Kejohanan Seluruh England pada 1982 selepas menumpaskan pasangan Scotland, Billy Gilliland dan Dan Travers. 

Beliau juga merupakan anggota skuad Malaysia yang memenangi Piala Thomas buat kali pertama dalam 25 tahun, dengan kemenangan 3-2 ke atas Indonesia di Stadium Nasional pada 1992. Beliau melakar sejarah menjadi atlet Malaysia pertama memenangi pingat Sukan Olimpik pada temasya Barcelona 1992. Mereka merangkul pingat gangsa buat Malaysia setelah mencapai separuh akhir kategori beregu lelaki yang mana mereka tewas kepada pasangan Korea, Park Joo-bong dan Kim Moon-Soo.

Semasa perjalanan kerjayanya dengan Jalani, mereka merupakan antara empat beregu terbaik di dunia (Park Joo-bong/Kim Moon-soo, Rudy Gunawan/Eddy Hartono dan Tian Bingyi/Li Yongbo) dari era 1980-an hingga awal 1990-an. Selepas bersara sebagai pemain badminton, beliau dilantik sebagai jurulatih kebangsaan Malaysia dari 1994 hingga 1996.

Kehidupan peribadi
Beliau ialah anak kedua daripada enam beradik juga yang kedua dari lima Sidek bersaudara yang terkenal, dan mempunyai hubungan erat dengan bapanya. Razif dan adik-beradiknya mendapat pendedahan mengenai sukan badminton dari bapa mereka, Haji Mohd Sidek. Di bawah bimbingan bapanya, Razif dan adik-beradik yang lain dilatih menjadi juara. Razif adalah alumni Victoria Institution (kumpulan 1974-1980).

Beliau berkahwin dengan Khalidah Khalid pada 1984 dan dikurniakan lima anak. Pada Februari 2017, Razif menafikan khabar angin tersebar di media sosial mengatakan beliau sudah meninggal dunia.

Pencapaian
 Pencapaian (dengan Jalani) 
Juara Seluruh England 1982
Juara Terbuka Kanada 1983, 1984, 1991
Juara Terbuka Malaysia 1985, 1986, 1987
Juara Grand Prix Dunia 1986, 1988, 1989, 1991
Juara Terbuka Jepun 1986
Juara Terbuka Taiwan 1986, 1989, 1991
Juara Terbuka Indonesia 1988, 1990
Juara Terbuka China 1989
Juara Terbuka Hong Kong 1988, 1989
Juara Sukan Sea 1989, 1991 (berpasukan lelaki)
Juara Sukan Komanwel 1990
Juara Piala Dunia 1990, 1991
Juara Terbuka A.S 1991
Juara Kejohanan Badminton Asia 1992
Juara Piala Thomas 1992 (berpasukan lelaki)
Sukan Olimpik 1992 (pingat gangsa)

 Pencapaian (dengan Ong Beng Teong) 
Juara Sukan Komanwel 1982

 Pencapaian sebagai pemain perseorangan 
Sukan Komanwel 1982 (pingat gangsa)

Penghargaan
Penghargaan Malaysia
  : Ahli Mangku Negara (A.M.N.) (1982)
  : Bentara Setia Diraja (B.S.D.) (1987)
  : Kesatria Mangku Negara (K.M.N.) (1992)

Dalam budaya masyhur
Anak-Anak Sidek
Razif diperwatak sebagai Ajib dalam komik dan siri televisyen animasi Anak-anak Sidek. Perwatakannya digambarkan sebagai seorang yang kuat mengadu kepada Haji Sidek mengenai aktiviti Bun (Misbun) dan Alan (Jalani). Beliau juga sering dibuli oleh abangnya, Misbun dan menjadi anak emas bapanya kerana kerajinannya bermain badminton. 

Di dalam komik bilangan keenam, "Ajib Tunjuk Belang", Razif pernah mengalami kecederaan di tangan kiri akibat tergelincir di kawasan berair selepas bermain tarik pokok pinang dengan adiknya Adul (Rashid).

Lihat juga
 Sidek bersaudara

Rujukan

Pautan luar
DataBaseOlympics Profile

Kategori:Kelahiran 1962
Kategori:Orang hidup
Kategori:Orang dari Selangor
Kategori:Orang Malaysia berketurunan Melayu
Kategori:Muslim Malaysia
Kategori:Pemain badminton lelaki Malaysia
Kategori:Keluarga Sidek